טיפ # 4: בקשה לפטנט זמני בארה"ב: תבע את זכויותיך!

אנשים או חברות המעוניינים לרשום פטנט חייבים להיזהר מגילוי פומבי מזיק (ראו טיפ של ג'רמי הקשור לכך, כאן). בקשה לפטנט זמני בארה"ב היא אחת הדרכים להשיג תאריך בכורה לאמצאה בטרם יתבצע גילוי פומבי מכוון, כמו גם הגנה מנזק אפשרי העלול לנבוע מגילוי פומבי בלתי מכוון. קל להגיש בקשה לפטנט זמני; היא כרוכה במחיר נמוך ובדרישות רשמיות מעטות. בניגוד לבקשות אחרות לפטנטים, בבקשה לפטנט זמני אין אפילו צורך בתביעות!

אם אתה עורך דין העוסק בפטנטים, או אם הקדשת פעם יותר מעשר דקות לדיון איתנו באמצאה, תגובתך הטבעית ל"יתרון" שאין צורך בתביעות, תהיה קרוב לוודאי: "***סליחה? בלי תביעות?"***

למה תגובה כזאת? הואיל והעיקר בפטנט הוא התביעות—הפסקאות הממוספרות שמופיעות בסוף הפטנט ומגדירות את הגבולות של זכות הקניין המוענקת. ***כל* *דבר*** אחר בפטנט אמור לתמוך בתביעות, וכמעט כל דבר בחוק הפטנטים סובב סביב התביעות.

לדוגמה, בעלות אמצאתית, והרחבתה, הזכות הקניינית, קשורות באופן ישיר להגנה על הפטנט שאותה תובעים. בלי תביעה, הבקשה לפטנט אינה אלא גילוי נוסף, נטול מיקוד או כיוון. ייתכן שאתם חושבים: "החוק אינו דורש לכלול תביעות בבקשה לפטנט זמני, מה עוד שהבקשה שלי לפטנט זמני ממילא לא תיבחן, ולכן מדוע זה משנה שאין תביעות בבקשה?"

זה משנה מאד. המטרה של בקשה לפטנט זמני היא לקבוע תאריך בכורה למשפחת הפטנט שלכם, ולכן, בהיעדר תביעות, היקף זכויות הבכורה שייקבעו בתאריך הבכורה אינו ברור ואינו מוגדר. בפועל, המשמעות היא שכל הבקשות לפטנט והזכויות שלכם בעתיד יהיו פגיעות לתקיפה על ידי בוחן הפטנטים או בהתדיינות בבית המשפט. זו הסיבה מדוע יש דרישה לכלול לפחות תביעה אחת בבקשות לפטנט ברחבי העולם, וזו הסיבה שיש לכלול לפחות תביעה אחת בבקשה לפטנט זמני, גם אם החוק בארה"ב אינו דורש זאת.

**ולכן הטיפ הזה פשוט מאד: יש לכלול תביעות בבקשות לפטנטים זמניים!**

כמו כן, אתם תיווכחו לדעת שהצורך לנסח תביעות בבקשה לפטנט זמני יעורר בכם שאלות בסיסיות: מהי האמצאה שלי? מהו המרחב הטכנולוגי שאני רוצה להשיג בפטנט הזה? ולכן איזה מידע עליי לכלול בבקשה לפטנט כדי לתמוך בתביעות (כלומר, אני יודע ***מה היעד שלי,*** אך האם יש לי את כל מה שאני זקוק לו כדי להשיג אותו?) מי הם הממציאים? מי הוא למעשה בעל האמצאה?

ישנם אמנם מקרים שבהם מגישים בקשה לפטנט זמני כאמצעי חרום: היכולת להגיש בקשה של הרגע האחרון לפני שתצא הודעה לעיתונות, או לפני מצגת ופרסום היא זו, שבין היתר, מקנה לבקשה לפטנט זמני את חשיבותה. לעתים פשוט אין זמן לעשות יותר מאשר לעיין במהירות בחומר שעומד בפני גילוי פומבי, למלא את הטפסים הנדרשים ולהגיש בקשה לפטנט זמני שאינה מכילה יותר חומר מכפי שעומדים לגלות. אבל ברגע שחלפה הדחיפות, יהיה נכון להגיש בקשת המשך שכוללת לפחות תביעה אחת.

ולכן, אל תניחו להיעדר דרישה רשמית לתביעות לשטות בכם: הנוהג הנכון הוא שבקשה לפטנט זמני תכלול תביעות כמו כל בקשה אחרת לפטנט. האמצאות שלכם חשובות מכדי שתנהגו אחרת.